48. schôdza NR SR - 1.deň - B. popoludní
Dátum: 2021-10-19
Poslanec: Kotleba, Marian (ĽS Naše Slovensko)
Druh vystúpenia: Vystúpenie v rozprave

18. Vážený pán predseda Národnej rady, vážený pán minister, kolegyne, kolegovia, s absolútnou nechuťou, ale aby ste nemali pripomienky, si dávam túto okupačnú handru na tvár, aby ste zbytočne nerušili moje vystúpenie. Máme tu návrh zákona, ktorý rieši v tom čase aktuálny, dnes úplne smiešny problém s povyšovaním nejakých v tom čase už civilov do vojenských hodností, kde to bol jasný prejav papalášstva, kde bol tento mechanizmus využívaný na to, aby si osoby vo výslužbe masírovali svoje ego tým, že dostanú nejaké hodnosti navyše, že sa z členov mužstva stanú poddôstojníci alebo dôstojníci a preskočia sa aj viaceré hodnosti v hodnostnom rebríčku vojakov. Určite je to krok k spravodlivosti v tejto otázke, ale treba povedať, že dnes má Slovensko pod vedením súčasnej vlády diametrálne iné problémy, aj problémy, ktoré sa týkajú rezortu obrany. A preto by minister obrany, ktorý tu je, mal reagovať na tieto problémy a mal by sa jasne k týmto problémom vyjadriť. Vážené poslankyne, vážení poslanci a hlavne vážení občania, preto z tohto miesta vyzývam pána ministra obrany Naďa na to, aby vytvoril komisiu z občanov, komisiu z ľudí, ktorí budú veci rozumieť a ktorá bude mať prístup do Vojenského výcvikového priestoru Lešť počas testovania systému MOVIR, ktorý má slúžiť na sledovanie a izoláciu rôznych skupín obyvateľstva. Ďalej z tohto miesta vyzývam ministra obrany Naďa, aby úplne jasne povedal, že tento systém nikdy nebude nasadený proti občanom Slovenskej republiky len preto, že odmietajú proticovidové opatrenia alebo sa odmietajú podriadiť očkovaniu a toto očkovanie si nikdy do seba vpichnúť proti svojej vôli nedajú. Pán minister, toto sú problémy, ktoré trápia Slovensko, že tu s prispením armády sa vyvíja systém, ktorý môže byť veľmi ľahko zneužitý proti občanom Slovenskej republiky, ktorí sa ničoho nedopustili, len jednoducho nezdieľajú tento vládny názor na to, čo sa tu dnes ohľadom COVID-u deje. A, pán minister, ak nemáte čo zakrývať, ak nemáte čo skrývať pred ľuďmi, tak jednoducho povedzte na rovinu, že pripustíte, vytvoríte komisiu, ktorá bude mať vstup do vojenského priestoru na to, aby mohla sledovať testovanie tohto systému, pretože, ako ste povedali do médií, nejde o tajný systém, nejde o nič mimoriadne a preto keď to vo verejnosti vzbudilo také oprávnené pohoršenie, oprávnené obavy, tak ak armáda nemá čo skrývať, tak ústami svojho ministra tu jednoducho môže týmto ľuďom dať akési uspokojenie, že verejnosť bude pri testovaní tohto systému prítomná. Ak to tak nie je, ak to tak nebude, tak potom naozaj musíme povedať, že ide o vývoj systému, ktorý, žiaľ, bude môcť byť nasadený proti ľuďom, proti vlastným občanom o vývoj systému, ktorého cieľom nebude chrániť, ako to tu bolo z úst ministra mnohokrát alebo po tom, ako sme túto informáciu vytiahli, prezentované, ale, že úlohou tohto systému bude perzekvovať, sledovať, násilným, aj keď možno nie mechanickým spôsobom ľudí izolovať a vytvárať tak elektronické väzenia pre ľudí, ktorí sa ničím proti tomuto štátu neprevinili, ktorí nijakým spôsobom neprekročili zákon, ale majú len ten problém a tú smolu, že si nechcú do seba nechať pichnúť vakcínu, za ktorú im ani výrobca tejto vakcíny nijakým spôsobom neručí. Ďakujem pekne.